Swaar reën belemmer treindienste in KaapstadDie Bloutrein. (Foto: The Blue Train/Facebook) Swaar reën oor dele van die Noord-, Oos- en Wes-Kaap het die afgelope naweek verwoesting gesaai en in die proses grootskaalse skade aan infrastruktuur gerig. Die verwoestende weerstoestande in dié provinsies is skynbaar vir eers verby, maar die Suid-Afrikaanse Weerdiens (SAWD) maan dat dit dalk nou elders kan voorkom. Transnet moes die afgelope naweek noodgedwonge sy treindienste in die Wes-Kaap opskort nadat “swaar reën van die infrastruktuur weggespoel het”. “Die spoorformasie is in twee dele op die enkelspoorlyn tussen Beaufort-Wes en Worcester beskadig, wat treine wat goedere vervoer, asook die Bloutrein beïnvloed,” het Transnet in ŉ verklaring gesê. “Nadat die skade laat Vrydagaand ontdek is, is passasiers in kennis gestel oor die omvang van die skade en die impak wat dit op Transnet se bedrywighede sal hê.” Transnet het vir diegene wat op die Bloutrein vanaf Kaapstad na Pretoria sou reis oornagverblyf en vlugte gereël. Spanne het reeds begin om paaie wat om die beskadigde infrastruktuur geleë is, te herstel. Die paaie het ook skade opgedoen weens die swaar reën. “Meeste van die herstelwerk aan die spoorlyn sal vandeesweek uitgevoer word,” het Transnet gesê. “Ons gaan voort om die weerstoestande te monitor om die veiligheid van ons spanne wat die herstelwerk doen te verseker.” Die treine sal na verwagting weer in bedryf wees sodra die spoorlyn veilig verklaar is. Bedrywighede in Kaappunt is ook die afgelope naweek tot stilstand geruk weens ongunstige weerstoestande in die Kaap van Goeie Hoop se afdeling van die Tafelberg Nasionale Park. Volgens SANParke het die kabelkar wat gebruik word om toeriste na die ou vuurtoring op Kaappunt te vervoer, skade gely. Die stasie waar die kabelkar normaalweg tot ŉ stilstand kom se dak het deels meegegee. Bome het ook op die pad na Kaappunt omgeslaan. Die bestuur van SANParke het die kabelkar en die voetpaadjie wat na die kabelkar en vuurtoring lei “om veiligheidsredes” tydelik gesluit. Die sluiting is tot verdere kennisgewing van krag. Kontrakteurs is reeds besig om die dak en die ondersteunende struktuur van die kabelkarstasie uitmekaar te haal om die omvang van die skade te bepaal. SANParke het onderneem om die herstelwerk so gou moontlik af te handel. Reën skuif na die binneland Volgens die weerdiens is die reën- en donderbuie in die Kaapse provinsies vir eers verby. Hoewel ŉ deel van die Noord-Kaap en die kus in die Oos-Kaap steeds reën kan verwag kom dié weerstoestande nou voor. Die weerdiens voorspel dat daar geïsoleerde tot verspreide reën- en donderbuie Maandagoggend oor die noordoostelike dele van die land sal wees. Daar is Maandag ŉ 60%-kans op reën in dele van Pretoria en Johannesburg in Gauteng, Mafikeng en Klerksdorp in Noordwes en dele van Limpopo en Mpumalanga. ŉ 30%-kans op reën word vir die res van hierdie provinsies, asook ŉ deel van KwaZulu-Natal, die Vrystaat en die Noord-Kaap voorspel. Daar is ook ŉ 30%-kans op reën aan die kus van Oos-Londen tot Port St. Johns. Die OR Tambo -distriksmunisipaliteit het reeds gemaan dat motoriste waaksaam moet wees op die paaie tussen Port St. Johns en Mthumbane, aangesien dele van die pad in dié gebied die naweek meegegee het. Hiermee saam veroorsaak grondverskuiwings ook dat klippe op die pad val. Maroela Media het vroeër berig dat drie mense in die Oos-Kaap dood is weens die swaar reën. Nie minder nie as tien brûe het ook in Port St. Johns weggespoel en ander paaie en geboue is beskadig. Meer as 30 reddingswerkers moes ook Sondag saamspan om ŉ groep van agt stappers te red wat in ŉ oorstroomde rivierkloof in die Wes-Kaap gestrand was. Morning satellite image for today 27 March 2023 showing isolated to scattered showers and thundershowers towards the north-eastern parts of the country this morning. pic.twitter.com/V21y8kUGGm — SA Weather Service (@SAWeatherServic) March 27, 2023